《登禅智寺上方赠同游诸公》
宋代·刘敞

重冈抱城起，清川带野回。旧都迁陵谷，遗寺空池台。

脩竹入晻霭，荒溪转崔嵬。鸣禽畏人起，故老惊客来。

置酒感兴废，浩歌寄欢哀。伊昔游此人，于今安在哉。

谷深春先觉，地爽景后颓。造适假一笑，愿君尽馀杯。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。